Elsass

Des Elsass (fronzeesisch: Alsace) iss ä Reschion im nordesdlische Frongraisch gwessd. Es hot 1.852.325 Oiwuhner unn ä Fläsch vun 8.280 km² (2011), was 1,3% vun de fronzesische Fläsch ausmachd. Midd ner Bevelkerungsdischd vun 223,7 Oiwuhner/km² kehrd des Elsass zu de am dischdesde bsiedelde Regione in Frongraisch.

 Geografie 
Im Oschde hots Elsass Õtail an de Rhoiewne, im Weschde an de Vogese. Es erschdreggd sisch vun Nord noch Sied iwwer 190 km, vun Weschd noch Oschd iwwer 50 km. Die Reschion grenzd an die baide Schdaade Daitschlond (Bade unn Palz) un Schwaiz, unn die fronzesische Regione Lothringe unn Franche-Comte. Die Reschion unnertailt sisch in die baide Departements Bas-Rhin unn Haut-Rhin.

 Gschischd 
Bis zum Johr 1681 hot Frongraisch des Elsass Schdigg fir Schdigg vum Hailisch Reemisch Raisch erowwerd. 1789 sinn die baide Departements Bas-Rhin unn Haut-Rhin gegrinded worre. Im Daitsch-Fronzesische Kriech hot des daitsche Raisch des Elsass zamme midd Lothringe erowwerd unn die baide zum Raischslond Elsass-Lothringe zammegschlosse. Die wenischen verbliwwenen fronzesischschbrachischen Orde sinn Germanisierungsversuche ausgsedzd worre. Aufgrund des Versailler Verdrags nochm Erschde Weltkriech sinn Elsass-Lothringe widda noch Frongraisch kumme. Im Zwedde Weltkriech sinnse donn baide korzzaidisch widda ins daitsche Raisch oigegliederd worre, dånåch widda zirigg noch Frongraisch kumme.

 Schbrooche 
Im Elsass werd vorwiegend fronzesisch gebabbeld. Die im Elsass geschwätzen alemannische unn frängische Dialegde werre als Elsässisch zammegfassd. Zu den im Elsass geschbrochene Schbrooche zähld aa des Pälzische. Die Õzahl der Babbler vun daitsche Dialegde hot vun 1945 uff hait schdarg abgenumme, vun 90% uff 35%. Nedd ubedailischd dodebai iss die fronzesische Schbroochbolidig in de vergångene Johr gwessd.

 Bolidig 
De jetzische Präsidend vum Regionalrad iss Philippe Richert vun de UMP.

 Wärdschafd 
Des Elsass iss aine vun de raischsde Reschione in Frongraisch unn lieschd am Haubdknodepungd vun de airopäische Wärdschafd. Die Induschdrie schdelld 30% vum Bruttoinlandsproduggd, de Dienschdlaischdungssegdor schdelld awwa mehr. Bai de Londwärdschafd iss de Woi- unn Hopfeõõbau am wischdigschde.

 Websaide 
 Die offiziell Houmpäidsch vum elsässische Regionalrad

Kategorie:Elsaß